Fis-7 ta' Marzu 2017, il-Kunsill qabel li jaġġusta l-qafas finanzjarju pluriennali (QFP) tal-UE għall-2014-2020 biex ikun konformi mal-prijoritajiet il-ġodda. It-tibdiliet miftiehma jsaħħu l-appoġġ tal-UE sabiex tindirizza l-kriżi tal-migrazzjoni, it-tisħiħ tas-sigurtà, il-promozzjoni tat-tkabbir u l-ħolqien tal-impjiegi. Ser jippermettu lill-UE twieġeb b'mod aktar faċli għal ħtiġijiet mhux mistennija mingħajr tibdil fil-limiti massimi tan-nefqa tal-QFP. U ser jgħinu biex tiġi evitata akkumulazzjoni eċċessiva ta' kontijiet mhux imħallsa. "Dan l-ewwel rieżami li qatt sar tal-qafas baġitarju pluriennali ser jiżgura li l-baġit tal-UE jkun saħansitra aktar effettiv biex jittratta l-isfidi attwali u jwieġeb għal ħtiġijiet mhux mistennija. Ineħħi wkoll il-pressjoni żejda fuq il-baġits nazzjonali tal-istati membri fi żmien ta' sforzi kontinwi ta' konsolidament tal-finanzi pubbliċi. Il-presidenza Maltija, filwaqt li kompliet fuq il-ħidma tal-presidenza Slovakka, ħadmet ħafna biex tiżblokka s-sitwazzjoni staġnata tas-sena li għaddiet u ninsabu sodisfatti ħafna li llum setà jintlaħaq ftehim". Louis Grech, Viċi Prim Ministru ta' Malta u President tal-Kunsill Aktar flus għall-prijoritajiet ewlenin Il-QFP rivedut ser jipprovdi €6.01 biljun addizzjonali biex jissaħħu l-prijoritajiet ewlenin matul is-snin mill-2017 sal-2020. €2.55 biljun ser ikunu disponibbli biex jindirizzaw il-migrazzjoni, jirrinforzaw is-sigurtà u jsaħħu l-kontrolli fuq il-fruntiera esterna. €1.39 biljun ser ikunu lesti biex jittrattaw il-kawżi ewlenin tal-migrazzjoni, u €2.08 biljun ser jgħinu biex jistimulaw it-tkabbir u joħolqu l-impjiegi permezz ta' għadd ta' programmi tabilħaqq effettivi bħall-inizjattiva favur l-impjieg taż-żgħażagħ (+€1.2 biljun), Orizzont 2020 (+€200 miljun), u Erasmus+ (+€100 miljun). Aktar flessibbiltà biex jintlaħqu ħtiġijiet mhux previsti Il-QFP rivedut itejjeb ukoll il-kapaċità tal-UE biex tirreaġixxi aktar malajr għal ħtiġijiet mhux previsti . Għal dan il-għan, l-ammonti għar-riżerva ta' għajnuna ta' emerġenza u l-istrument ta' flessibbiltà ser jiżdiedu (b'medja ta' €23 miljun u €150 miljun fis-sena rispettivament) għas-snin 2017-2020. Ser ikun possibbli wkoll it-trasferiment ta' ammonti mhux użati minn strument speċjali għal ieħor: ammonti ekwivalenti għar-riżorsi li jibqgħu mhux użati taħt il-fond Ewropew ta' aġġustament għall-globalizzazzjoni u l-fond ta' solidarjetà tal-UE ser isiru disponibbli taħt l-istrument ta' flessibbiltà. Tiġi evitata akkumulazzjoni ta' kontijiet mhux imħallsa Biex jonqos ir-riskju ta' akkumulazzjoni eċċessiva ta' kontijiet mhux imħallsa, żdiedu possibbiltajiet ta' riċiklaġġ ta' ħlasijiet mhux użati minn sena partikolari għal dawk ta' warajha. Il-Kunsill intrabat ukoll li jieħu l-passi meħtieġa biex jevita l-akkumulazzjoni eċċessiva ta' kontijiet mhux imħallsa. Kuntest Ir-regolament dwar il-QFS jistabbilixxi ammonti massimi annwali li l-UE tista' tonfoq fuq oqsma ta' politika differenti tul il-perjodu mill-2014 sal-2020. Huwa jsarraf il-prijoritajiet politiċi f'ċifri, jiżgura d-dixxiplina baġitarja għall-UE u jiffaċilita l-adozzjoni tal-baġit annwali tal-UE. Il-passi li jmiss Ir-regolament rivedut dwar il-QFP għadu jeħtieġ l-approvazzjoni tal-Parlament Ewropew qabel ma jkun jista' jiġi adottat b'unanimità mill-Kunsill. Insawru l-infiq tal-UE: qafas finanzjarju multiannwali Ara l-paġna tal-laqgħa